40. schôdza NR SR - 7.deň - B. popoludní
Dátum: 2019-02-07
Poslanec: Matovič, Igor (OĽANO)
Druh vystúpenia: Vystúpenie v rozprave

94. Vážená a milá pani predsedajúca, v tomto prípade to môžem povedať, nemusím ani žiadneho plagiátora, gladiátora ani Maznáka spomínať, že som rád, bodaj by viedla zasadnutí schôdze stále. Kolegovia, kolegyne, toto nie je rokovanie len tak nejaké, že toto je rokovanie o nejakom ďalšom zákone, tu sa dnes rozhoduje o budúcnosti Slovenska nie na 12 nasledujúcich rokov, ale keď mafia, ktorá nám vládne, ovládne Ústavný súd, my rozhodujeme o budúcnosti Slovenska na desiatky rokov dopredu. To, čo bude hlasovanie o sudcoch Ústavného súdu, ako to celý tento zápas dopadne, určí charakter Slovenska, či bude z neho niekedy demokratická krajina, alebo znova z neho bude nejaká čierna diera v Európe, ako sme boli v čase hlbokého mečiarizmu. Áno, môžme hovoriť o Robertovi Ficovi ako o človeku, ktorý tam najviac kole oči. Osobne si myslím, že mali by sme hovoriť o viacerých ľuďoch a identifikovať ich, že sú tam nastrčení, a dnes už je pomaly jasné, že ich podsuniete pánovi prezidentovi a budete sa ešte tváriť, že však prezident vyberá. Áno, je tam 39 kandidátov dnes, z toho podľa nášho názoru nejakých 10-11 možno ľudí, ktorí by mali byť alebo by boli dôstojnými reprezentantmi v tejto výkladnej skrini súdnictva, a ľuďmi, ktorí by dokázali zabezpečiť právo, ale ostatní ľudia, ktorí evidentne tam budú len figúrky, ktorí budú plniť stranícke príkazy, a keď vy si svojou väčšinou navolíte, to je jedno, koľko ľudí, ale stále to bude váš výber, navolíte ten zlý výber a z toho zlého má zrazu prezident vybrať niečo dobré? Nie, to nebude jeho zodpovednosť, to bude váš, vaša zodpovednosť. Demokracia je vláda väčšiny, ktorá je schopná tolerovať, akceptovať práva menšiny. Poviem príklad nášho poslaneckého klubu, na poslaneckom klube je väčšina konzervatívcov alebo kresťanov, zároveň sa tam nachádzajú liberáli. A práve možno je to taký inkubátor parlamentnej demokracie, kde tá väčšina, ktorá by tam mohla nejakým spôsobom určovať smer, veľakrát toleruje názor tej liberálnej menšiny a snažíme sa nájsť nejaký kompromis. To isté by malo byť v zastupiteľskej demokracii práve v takýchto chvíľach. Beriem, že keď hlasujete o vašom nejakom politickom názore, že chcete teraz dať dôchodcom dvojnásobné vianočné dôchodky, dobre, nás k tomu nepotrebujete a nepotrebujeme zrejme pri tom hľadať nejakú väčšinu. Keď hlasujete o akejkoľvek inej zmene, symbolickej, zákona, zrejme fajn, dobre dostali ste rozhodnutie od ľudí a mali by ste si rozhodnúť sami alebo môžete si rozhodnúť sami a berme, že to je fér zápas. Ale v takýchto chvíľach, kedy sa kreuje a v podstate od piky, lebo je tam minimum sudcov, ten kľúčový orgán spravodlivosti, ten na ktorý sa v poslednej chvíli každý odvolá, tá posledná inštancia spravodlivosti v štáte, vtedy by ste si mali uvedomiť to, že by to nemalo byť len o tom, že máme väčšinu a urobíme si to podľa nás. Dupľom, keď pisatelia ústavy v minulosti nepočítali so situáciou, že nejaká vládna garnitúra alebo jedna strana tu bude vládnuť dlhé obdobie a de facto bude hroziť, že na konci tam bude 13 sudcov de facto z jedného hodnotového sveta. V takýchto situáciách sa ukazuje, že tí, ktorí vládnu, či sú schopní rešpektovať právo menšiny a neznásilnia a nevyužijú, neznásilnia tú svoju alebo nevyužijú tú svoju moc a neznásilia, neznásilnia, prepáčte, spravodlivosť. Len vy sa k tomu hrniete, vy k tomu idete v ústrety a je to krásne vidieť na príklade poslanca Fica, kde trapošíte a naháňate indexy a dokladáte a ešte aj to, čo je evidentné, že nie je splnené, si väčšinou odhlasujete, že splnené je. Pani poslankyňa Irén Sárközy, myslel som si, že aspoň v tejto veci bude mať dostatok odvahy, no ale ukázala, že charakter sa kúpiť na trhu nedá. Jednoducho väčšinou si odhlasujete a potom tu Erik Tomáš sa ešte prihlási a povie, čo tu spochybňujete rozhodnutie o tom, že Fico spĺňa podmienky, však to schválil ústavnoprávny výbor. Ale to hovorte voličom, ktorých vy podceňujete, o ktorých si myslíte, že žerú seno. Povedzte zároveň, keď ich nepodceňujete, že schválil to ústavnoprávny výbor, v ktorom my ako koalícia, máme väčšinu, vtedy to bude fér. Ako vy sa nehanbíte klamať do absolútne poslednej chvíle, lebo vám ide o veľa. Potrebujete z Fica garanta vašej beztrestnosti, všetkých prisluhovačov rozkrádania Slovenska a za posledných 11 rokov. 30 mld. eur ste zvýšili dlh Slovenska. O 30 mld. eur! To je 5 rokov výber všetkej DPH-čky na Slovensku. Od prvé..., od malinkého jabĺčka po veľký, veľký bavorák alebo čokoľvek. Všetka DPH-čka 5,4 mil. ľudí, čo celý rok, a nielen rok, ale 5 rokov zaplatí štátu 20 % z každého jedného nákupu, tak je dlh, ktorý vy ste urobili, a zaviazali ste naše budúce generácie, to znamená deti a vnúčatá, že s úrokmi to budú splácať. Ale tí ľudia to necítia, kde sú tie peniaze. Vedia, že ste absolútnu väčšinu z toho rozkradli. A my sme v politike preto, aby sme zistili, kde tie peniaze sú, a na konci vás predstavili, postavili pred spravodlivosť. Áno, možno prišli za Kaliňákom a zobrali mu nakradnuté stámilióny eur. A chceme, aby to bolo dokonané do konca, aby sme mu ten majetok znárodnili. Ale keď to spravíme, ale vy obsadíte Ústavný súd a bude tam ešte, božechráň, Fico predsedom, tak ako asi bude hlasovať o svojom vernom druhovi Kaliňákovi, s ktorou kradli a rozkrádali Slovensko? To bude nezávislý sudca? Samozrejme, že bude hlasovať a presvedčí aj ostatných druhov v triku, že predsa znárodňovať nakradnuté nemôžeme, lebo to bola jeho šikovnosť. Zjednodušene, toto je súboj o Ústavný súd vo vašom podaní. Zároveň by sme mali pamätať to, čo povedal prezident svojho času, ale tak hovoríme to aj my, pri kandidátoch by sme mali pozerať na jednej strane na odbornosť a na druhej na morálku. Dneska som sledoval síce iba výstup predsedu Národnej rady, plagiátora Danka, kde hovoril, že v koalícii nenastal nejaký konsenzus a nemáte spoločných kandidátov dohodnutých. Áno, lebo jednoducho bavíte sa o záujmoch a nebavíte sa o odbornosti a morálke. Ak by sa bavili o odbornosti a morálke, dávno by ste sa dohodli. Ale vy máte záujmy a tie predraďujete týmto dvom kritériám, ktoré by sme v prvom rade mali pozerať. Chcel by som poprosiť pána kandidáta Kresáka, aby sa dostavil, lebo bol svojho času, myslím, že nejaké dva týždne na vypočutí, na verejnom vypočutí, kde tvrdil, že áno, mám informácie o tom, že som bol sledovanou osobou - to bola otázka k jeho spolupráci s ŠtB -, ale nikdy som nespolupracoval vedome. Pán Kresák, bol by som veľmi rád, aby ste sa neschovávali, ste kandidátom na sudcu Ústavného súcu a mali by ste sem prísť. Ešte raz, pán Kresák povedal na otázku, či bol niekedy vedomým spolupracovníkom ŠtB: Áno, mám informácie o tom, že som bol sledovanou osobou – čiže nevedomým spolupracovníkom ŠtB –, ale nikdy som nespolupracoval vedome. Keď si vygúglite v tom Googli, pani Vaľová to hľadá v guli, ale v Googli máte čokoľvek, tak nájdete, že áno, pán Kresák, narodený 24. apríla dvetisíc..., 1954 pod krycím menom SAKO bol preverovanou osobou. Preverovaná osoba je to, čo pán Kresák o sebe priznal na tom verejnom vypočutí, čiže sledovaná osoba. On to nazval sledovaná. V registroch ŠtB, tých prístupných, je to preverovaná osoba pod registračným číslom 36308, Bratislava II. Lenže akosi nám pán Kresák na tom verejnom vypočutí zabudol zároveň oznámiť, že bol aj vedomým spolupracovníkom ŠtB pod krycím menom ESTR, nie Ester, ale ESTR. A keď by ste potrebovali dôkaz, tu je oficiálna listina z Ústavu pamäti národa (rečník zobral do rúk dokumenty, ukazujúc ich plénu), kde sme si dali na základe infozákona žiadosť o tom, že ktorý z týchto kandidátov bol vedomým spolupracovníkom ŠtB. Dovolím sa vám prečítať celé znenie. Vec: žiadosť o sprístupnenie informácií podľa zákona č. 211/2000 Z. z. - odpoveď. „Vážený pán... v nadväznosti na doručenie žiadosti o sprístupnenie informácií v zmysle zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) vás týmto informujeme, že spomedzi Vami uvedených osôb sa v databázach, ktorými disponuje Ústav pamäti národa, nachádzajú informácie k spolupráci k ŠtB iba pri osobe Peter Kresák, ktorý bol registrovaný ako tajný spolupracovník Hlavnej správy rozviedky s krycím menom ERSTR.“ Pán Kresák, myslím, že by ste sa mali sem dostaviť, a ste nám dlžný veľmi dôležité vysvetlenie. Podľa mojich informácií spis bol skartovaný, ale existuje tzv. podzväzok v archíve v Prahe, ku ktorému by sme sa chceli v najbližšej dobe dostať. Samozrejme, legálnou cestou. A som zároveň presvedčený o tom, že by sme nemali umožniť tomuto kandidátovi, aby kandidoval. Bolo by veľkou chybou, aby sme vedomého spolupracovníka ŠtB, ak by sa to potvrdilo aj trebárs z toho podväzku v Prahe, aby sme takéhoto človeka podhodili pánovi prezidentovi ako dôstojnú, morálnu a odbornú autoritu. Nikdy som nespochybňoval a sám som sa vyjadril, že pán Kresák je po odbornej stránke jeden z najlepších. Možno rovnako dobrý, možno trošku horší ako Radoslav Procházka. Ale v prípade sudcov Ústavného súdu by sme mali rovnako pozerať aj na morálku. A tu sa mi zdá, že pán Kresák nám jednoducho niečo úmyselne zatajil. Nie je možné, aby človek, ktorý svojho času podpísal vedomú spoluprácu, o tom nevedel a na vyslovene jednoznačnú otázku odpovedal: Áno, mám informácie o tom, že som bol sledovanou osobou – veta pokračuje –, ale nikdy som nespolupracoval vedome. Bolo by správne v jeho prípade odpovedať: „Áno, mám informácie o tom, že som bol sledovanou osobou...“ alebo preverovanou, ako sa to píše v spise pod krycím menom SAKO, ale zároveň som presvedčený, že mal informáciu, že v spisoch sa nachádza aj ako agent ESTR, tajný spolupracovník Hlavnej správy rozviedky. Podľa rozhodnutia Ústavného súdu z roku 1992 táto kategória - tajný spolupracovník - sa považuje za vedomú spoluprácu, za vedomú spoluprácu. Nie je, že náhodne niekto si vás iba tak napísal, ale za vedomú spoluprácu. Existuje teoretická možnosť, že vedomá bola nevedomá, neviem čo, ale veľmi veľké podozrenie je už iba to, že pán kandidát Kresák pri verejnom vypočutí túto skutočnosť podľa mňa úmyselne zatajil. Spoliehal sa na to, že na to neprídeme, že si nepodáme nejakú žiadosť a nebudeme sa dožadovať v archívoch. A dosť nám môže povedať aj to, čo je obsahom podzväzku, ktorý k tomuto aj menu existuje v pražskom archíve. To je jeden konkrétny príklad toho, že mali by sme byť veľmi dôslední pri preverovaní kandidátov. Mali by sme sa pýtať ľudí a mali by sme od nich vyžadovať informácie. Aj áno, pri tom jednom kľúčovom, pri Robertovi Ficovi, by sme sa mali pýtať, ako je možné, že býva v byte Ladislava Bašternáka, dokopy s terasou skoro 500 metrov štvorcových. A platí za to 2-tisíc tuším 650 eur, Už sedem rokov tento prenajímateľ, dnes oficiálne uznaný daňový podvodník, nezvýšil nájom. Platí vraj nájom 2-tisíc a 650 za energie. Ale keď sa pozriete na prvú stránku o realitách, dnes, pred rokom, pred 5 rokmi, pred 6 rokmi, kedy tam začal bývať, cena takéhoto bytu, nájom bol od 6 500 do 7 500 plus-mínus. A drží sa to stabilne. Čiže 500 metrov štvorcových na najlepšej adrese v meste, Fico tvrdí, že má naozaj legálne, že to akože v dobrej viere ten nájom tam má dohodnutý za 2 650, ale trhová hodnota toho nájmu je skoro o 5-tisíc eur mesačne vyššia, nech 4,5. 4,5-krát 12 je 55-tisíc, pardon, je 5 500, dobre, 55-tisíc ročne krát 6 rokov je 330-tisíc. 330-tisíc tu má bývalý premiér, dnes poslanec a dnes kandidát na sudcu Ústavného súdu zvýhodnenie voči trhovej cene. 330-tisíc, pre ľudí hovorím: 10 mil. korún. Ja tomu hovorím, že Fico šesť rokov bral úplatok a naďalej ho berie možno preto, lebo sa Ladislav Bašternák spolieha, že však ho bude kryť. A v podstate mu to aj vyšlo. Len mu to iba vyšlo dovtedy, dokedy sme neprišli s informáciou, že tu nejaký Baštrnák (pozn. red.: správne „Bašternák“), nejaký biznis, nejaký Kaliňák a podobne. A zrazu sa nad Baštrnákom alebo pod Baštrnákom zatriasla stolička a skončil v base. Je evidentné, že kandidát Fico berie dlhé roky úplatok od daňového podvodníka Baštrnáka, lebo užíva niečo, čo je hodné 7-tisíc, za 2 650 mesačne. Ani toto vám nevadí? Keď si už teda hovoríte, že mu uznáte prax, všetko mu uznáte, ak vy by ste teda v hocijakom byte niekde bývali, ktorý je hodný 600 eur, nejaký dvojizbák v Bratislave, a zrazu by vám to nejaký niekto prenajímal za 120 eur, myslíte si, že tí ľudia, ktorí by o tom sa dozvedeli, že by sa im to nezdalo čudné? Prečo by to ten človek robil, keď to je hodné 6-tisíc..., či 600, prenajímal za 120? Prečo ten Baštrnák, ktorý má v podstate problémy a teraz musí štátu niečo platiť, prenajímal niečo, čo krásne vie prenajať za 7-tisíc, Ficovi za 2 650? No preto, lebo takýmto spôsobom si ho vydržiaval a spoliehal sa na to, že Fico ho cez svojho Kaliňáka bude jednoducho kryť, nebudú ho vyšetrovať. A presne o tomto bola celá kauza Baštrnák. Jednoducho vedeli ste o tom, a keď sa na to aj prišlo a keď nejakí statoční vyšetrovatelia na to upozornili, správni ľudia to utopili. Ficovi a Kaliňákovi ľudia to utopili, aby sa to nevyšetrovalo. Jednoduchý systém. Tento človek nikdy by nemal byť kandidátom na sudcu Ústavného súdu. A ja viem, že tu dokážete si dohodnúť väčšinu, a preto chcete voliť tajne, aby ste si ju dohodli zrejme aj s fašistami a zlomili to právo a spravodlivosť cez koleno. Lebo vy sa nehanbíte s nimi vyjednávať, keď ide o vašu slobodu, vašu beztrestnosť, o imunitu pána predsedu, lebo jednoducho ste mu vďační. Bez neho by ste tu žiadni neboli. On mal ten výtlak a bez toho, aby on sa nezmiloval a nedal vás na kandidátku, by ste tu v živote neboli. Zabezpečil vám taký malý raj na zemi s menom Slovenská republika a vy mu to teraz potrebujete oplatiť. Svedomie potlačíte, lebo ste ho nechali tam pri dveroch, kedy ste sa pánmi a paniami poslancami stali, a jednoducho ste ho zobchodovali za to, že v takýchto chvíľach tú spravodlivosť cez koleno zlomíte. A ja vám hovorím, že tí ľudia si vás sem nezvolili preto, aby ste tu robili opičky. A nemyslím teraz srandičky, ale opičky, ktoré stláčajú gombíčky, ktoré im povedia. Svojho času som vám tu rozdal banány. Ešte ti pamätám Madeja, ktorý ďakoval, že super, že chutí mu. Tak som mu dal ešte jeden. Potom som zvolal tlačovku a hovorím, že ale to nebol vianočný darček. To bolo, aby som poukázal na to, že nie ste schopní pozerať na dobrý zákon a hlasujete podľa toho, ako vám dajú príkaz, že sa správate ako opičky. A v tejto situácii by ste mali zdvihnúť hlavu. Lebo keď ste doteraz hlasovali o zákonoch, ktoré, si môžme povedať, že boli nejaký váš pohľad na to, ako sa Slovensko má vyvíjať, a konkrétne nejaké nadstavenia parametrov nejakých zákonov, teraz hlasujete a budete hlasovať o budúcnosti. A ja by som bol veľmi rád, aby ste nepodľahli pokušeniu, to raz, kedy sa jednoducho to niekedy aj v demokracií stáva, že demokracie, tí, čo majú väčšinu v tej demokracii si v takýchto zlomových chvíľach povedia, že my sme právo, my sme spravodlivosť, a čo nám tu vy do toho hovoríte. Ale keď väčšina podľahne pokušeniu znásilniť menšinu v takýchto zlomových chvíľach, v takých štátoch nastáva chvíľa tyranie, útlaku a diktatúry, lebo nič iné nenastane na Slovensku jako diktatúra jednej strany alebo jednej politickej garnitúry, keď vy si zvolíte 13 svojich vlastných sudcov na Ústavný súd. Kde bude mať zastanie ten druhý politický tábor? Kde bude ako-také nejaké vyrovnanie sa v tých zlomových situáciách hlasov na Ústavnom súde, keď sa budú rozhodovať práve také citlivé kauzy? Keď sa tam dostane a budeme, vznikne alternatíva a znárodníme vám tie nakradnuté majetky, kde tam bude hlas, ktorý bude zastupovať právo súčasnej opozície a našich voličov? Lebo to nie je, že my tam chceme mať zástupcov. My reprezentujeme približne polovičku voličov, vy trošku väčšiu. Ale vy tým, že si znárodníte Ústavný súd, poviete, že tá polo..., polovička voličov neexistuje. Jednoducho vás nezaujíma ich názor. A preto vás vyzývam, aby ste neznásilňovali moc, ktorú máte v rukách. Aby ste odolali pokušeniu potajme sa s fašistami dohodnúť a získať väčšinu pre vašich kandidátov. A hovoríte, že to nie ste schopní? Však si prečítajte správy, keď si to nepamätáte. Myslím, že tá voľba bola niekedy v novembri. V kancelárii pána plagiátora sa stretol Danko, Bugár, Fico a zavolali si tam Kotlebu. A vyjednávali o tom, teda že či im podporí zmenu zákona o kreovaní Ústavného súdu, kedy ste chceli zlomiť právo už prvýkrát a chceli ste dosiahnuť, že keď bude 90 hlasov, tak obídeme prezidenta. Áno, burcovali sme tu, bojovali sme proti noci a podarilo sa. Mrzelo ma vtedy aj taká kolaborácia SME RODINA s touto myšlienkou, ale nakoniec vám ukázali dlhý nos. Možno ste im niečo nedali, čo za to žiadali. Ale jednoducho, vy ste s nimi obchodovali. Oficiálne v kancelárii predsedu Národnej rady s tými ľuďmi, o ktorých ste hovorili, že musíte vytvoriť ten zlepenec proti extrémizmu a musíte vytvoriť tú hrádzu, aby ten extrémizmus sa tu nešíril. Ale keď vám ide o prdel vlastnú, keď vám ide o imunitu pre predsedu, keď vám ide o vašu beztrestnosť, lebo máte toho na rovíš..., na rováši dosť, ste bez problémov schopní s fašistami sa stretať v kancelárii predsedu Národnej rady a vyjednávať o tom, že získate takto ústavnú väčšinu. A preto na základe tejto historickej skúsenosti tvrdím, že keď tu budú navolení väčšinovo, keďže tu bolo povedané, že nemáte dohodu, keď tu budú navolení väčšinovo kandidáti a bude to v tajnej voľbe, tak zas to bude na základe dohody s nimi, lebo jednoducho vy to ste schopní spraviť. A je to obludné. Keď ľudí na jednej strane chodíte, jak vás tu vidím, viacerí do Banskej Bystrice 29. augusta, klaniate tam vecne, Danko tam bozkáva tie stužky a hovoríte, že áno, SNP, tu sme sa vzbúrili proti fašizmu, my sme antifašisti! Oceňujete tam bojovníkov proti, proti fašizmu, starých dedkov 90-ročných. A potom v pohode, v pohode, v prítmí kancelárie predsedu Národnej rady vyjednávate s hlavným fašistom o tom, že zlomíte právo, že ovládnete Ústavný súd a obídete prezidenta! Že vám nie je hanba, páni a dámy. Ešte raz vás vyzývam, skúste odolať pokušeniu zlomiť právo cez koleno. Aj 2 mil. ľudí, ktorí nás nevolili, samozrejme, ale zastupujeme približne povedzme, teda dobre, polovičku voličov, tak keď bolo voliť 2,5, to je jedno, vyše milióna ľudí, ktorých zastupujeme, majú právo na to, aby mali svojich zástupcov na Ústavnom súde. Ak vám naozaj nejde o to, aby ste urobili, čoho sa obávam, že ide, nejde o to, aby ste z Ústavného súdu urobili svoj politický orgán a na 12 rokov si sebe a ostatným ľuďom tejto zločineckej skupiny zabezpečili beztrestnosť, tak poďte si sadnúť a pome hľadať naozaj najväčších odborníkov a morálne autority. Veľmi dobre by bolo, aby tam ani len nepáchol nejaký bývalý komunista, čo v prípade Fica takisto nespĺňa, alebo teda v prípade jeho je to takisto pán komunista bývalý. Takisto by bolo veľmi dobré, aby tam nebol eštebák. Aby to nebol človek, ktorý nevie vysvetliť, ako je to možné, že daňový podvodník Baštrnák akurát jemu dáva zvýhodnenie každý mesiac 5-tisíc eur do kešene! Každý mesiac 5-tisíc eur do kešene! A už šesť rokov. Takíto ľudia na Ústavný súd nepatria. Keď sa ho chcete zbaviť, my vám v tom pomôžeme, ale nie takto, prosím vás. Naberte odvahu, povedzte mu, že, Fico, fajn, dostal si nás na kandidátku, ale odteraz už my budeme sami sebou. Už nebudeme tvoje ovečky, my sa chceme zmeniť, my už nebudeme pomáhať tomuto zločineckému systému a postavte sa mu chrbtom. Ešte raz hovorím, keď sa ho chcete zbaviť, my vám veľmi radi v tom pomôžeme. Len nechcite od nás, že ho zaparkujeme na Ústavný súd! Pome vybrať z tých kandidátov - a dalo by sa to - 18 takých, ktorých vieme s čistým svedomím spoločne, áno, v určitej miere kompromisov tam posunúť, aby prezident mohol naozaj vybrať dôstojných sudcov Ústavného súdu. Dokázali by sme to, ak by sme hrali fér, ak by to neboli nejaké tajné pokútne jednania niekde v kanceláriách, v prítmí kancelárie u predsedu Národnej rady, ale verejne. Toto je vec verejná. Ústavný súd je výklad. Je to výklad súdnictva, kde nielen firmy sa obrátia niekedy, keď majú nejaký problém, ako na poslednú inštanciu, ale tam sa obrátia aj fyzické osoby v tých sporoch, keď už sa cítia úplne zlomení všetkými ostatnými súdmi a rozhodnutiami, tak nakoniec to môže skončiť na Ústavnom súde. Aj oni chcú mať dobrý pocit na duši, že budú o nich rozhodovať ľudia, ktorí dokážu rozhodnúť spravodlivo. Ale v tomto prípade, v tomto prípade, keďže aj pán kandidát Fico povedal, že však to je politická voľba, čo sa tu na čo hráme, tak v tomto prípade Ústavný súd má veľmi dôležitú úlohu hlavne v prípade politicky citlivých sporov. A to sú tie, ktoré som zjednodušene povedal ako príklad. Znárodní sa Kaliňákovi pár sto miliónov nakradnutých, prejde to cez okresný súd, krajský súd a nakoniec ho ochráni Ústavný súd. Tomuto by sme sa mali vyhnúť. Čiže bol by som, ešte raz, veľmi rád, aby ste našli svedomie, ktoré ste, väčšina, zaparkovali tam pri vstupe do parlamentu len preto, lebo nabudúce chcete byť znova na kandidátke, a bojíte sa toho, ak by ste ho dnes prejavili, tak by ste sa na tú kandidátku nedostali. Zároveň beriem ako fakt, že zrejme si odhlasujete tajnú voľbu. Tak chcem vám dať aspoň taký návod, že za našich pozorovateľov, ktorí na tej tajnej voľbe budú, budeme strážiť vašu možnosť, aby ste si prejavili to svedomie, aby ste si uľavili svedomie. Budeme pozerať na to, že či vás náhodou pri tej voľbe niekto nekontroluje, keď dávate váš hlasovací lístok do urny a podobne. Čiže keď chcete a nemáte tú odvahu povedať svojim kolegov, že pome toho Fica utopiť, tak skúste, prosím vás, úplne úprimne hlasovať podľa svojho svedomia za tou plentou. Ale neobchodujte s tým svedomím pred sebou. Nezvažujte to, že ale keď tam toho Fica nedám, tak nebudem na kandidátke, lebo celé sa nám to rozsype a podobne, že bude potom asi nejaký bordel s Pellegrinim a nakoniec možno sa ten SMER rozhodne, rozpadne. Hlasujte čisto iba podľa svojho svedomia, ak by ste sa pozerali na vôľu vašich voličov. Podľa prieskumu len 18 % ľudí, keď si dobre pamätám, si praje Fica na Ústavnom súde, 18 % ľudí. Čiže keby že aj všetci voliči SMER-u, tak to nestačí. Všetci voliči SMER-u je viac ako 20, povedzme, že 22, tak ani nie 80 % voličov SMER-u. Ale keď ste si pozreli podrobne tie výsledky, dramatická časť vašich voličov Fica na Ústavnom súde jednoducho nechce, lebo tí ľudia chcú, aby Ústavný súd bol spravodlivý, aby neznásilňoval právo, ale aby rozhodoval pre všetkých rovnako. Jednoducho vedia o tom, že keď takéto niečo idete spáchať, tak už príliš tlačíte na pílu. Tak ako ste chceli tlačiť s mojím mandátom a chceli ste mi ho zobrať, tak ste zistili, že ak by ste to dokonali, tak by tí ľudia jednoducho vám to už nezobrali, tak ako vám nezobrali váš chtíč po väčších platoch, tak stačí, áno, jeden plagát, kde im ukážem, že sirotám ste dali 2,70, sebe 1 500, a aj tí vaši voliči mi píšu, že ja som volič SMER-u, ale hanbím sa za nich. Ukazujte im to naďalej a natočte ich viacerých pri tom, ako bojujú. Bol by som veľmi rád, hovorím to piatykrát, ak by ste odolali pokušeniu znásilniť Ústavný súd a urobiť z neho iba čisto politický orgán SMER-u. Pán Kresák sa nedostavil, tak zopakujem na záver iba jediné. Dostali sme z Ústavu pamäti národa oficiálne stanovisko na našu žiadosť, či sa nachádzajú medzi kandidátmi aj iní, alebo teda či sa nachádzajú medzi kandidátmi nejakí vedomí spolupracovníci ŠtB. Dostali sme informáciu, že medzi, spome..., spomedzi vami uvedených osôb sa v databázach, ktorými disponuje Ústav pamäti národa, nachádzajú informácie k spolupráci s ŠtB iba pri osobe Peter Kresák, ktorý bol registrovaný ako tajný spolupracovník Hlavnej správy rozviedky s krycím menom ESTR. Vzhľadom na to, že pri vypočúvaní kandidát Kresák povedal, že áno, mám informácie o tom, že som bol sledovanou osobou, ale nikdy som nespolupracoval vedome, je to v príkrom rozpore s tým, aké informácie sme dostali. Áno, v registroch sa kandidát Kresák nachádza ako kandidát pod krycím menom ako SAKO, ako preverovaná osoba, ale pod krycím menom ESTR ako registrovaný tajný spolupracovník Hlavnej správy rozviedky. Poprosím vás, aby sme, kým sa nedostaneme k spisu z archívu z Prahy, aby ste o tomto kandidátovi ani nehlasovali. Bolo by veľmi veľkou hanbou, aby sme 30 rokov po revolúcii nejakého vedomého kandidáta, vedomého spolupracovníka ŠtB podsunuli prezidentovi ako nejakého kandidáta za sudcu Ústavného súdu. Ďakujem pekne. (Potlesk.)